Oscar-appèl: ‘Onregverdig om te sê hy het nie berou’Oscar Pistorius en Reeva Steenkamp. Foto: Twitter Só het die staat Vrydag in die appèlhof in Bloemfontein aangevoer. Die staat doen aansoek dat Pistorius se vonnis van ses jaar vir die moord op Steenkamp verleng moet word. “As ons kyk na dié hof se bevinding en die appèl-uitspraak, betwis dit die argument dat gevoelens van angs en kwesbaarheid die respondent se skuld verminder,” het staatsaanklaer Andrea Johnson gesê. Die appèlhof het in Desember 2015 beslis Pistorius moes aan moord skuldig bevind word en nie strafbare manslag nie. Johnson het aangevoer dat regter Thokozile Masipa, wat Pistorius aanvanklik aan strafbare manslag skuldig bevind het, nie die brutaliteit van die misdaad in ag geneem het nie. Volgens Johnson is die feit dat Pistorius gewapen was met ’n vuurwapen met ’n hoë kaliber en ammunisie ook nie ag geneem nie. “Dit was nie net die vier skote nie, dit was nie net die vuurwapen met ’n hoë kaliber en ammunisie nie, dit was dat hy nie geweet het wat die bedreiging was wat hy in die gesig gestaar het nie. Daar is geen redelike verduideliking nie, maar selfs al het hy in sy gedagtes gedink daar was ’n inbreker, was daar nie ’n bedreiging nie. Hy kon nie vir die hof sê nie en hy het nie geweet wat die gevaar was nie.” Adv. Barry Roux, vir Pistorius, het aangevoer die feit dat sy kliënt na die Steenkamp-familie uitgereik het, bewys is dat hy berou het en spyt is oor wat gebeur het. “Hy het ná die verhoor probeer kontak maak [met die Steenkamp-familie]. Hulle was nie gereed nie en dit is verstaanbaar. Dit is baie onregverdig om te sê daar is nie berou of spyt nie.” Talle van die regters wou by Roux weet hoekom Pistorius vier skote afgevuur het en nie net een nie, en hoekom hy nooit ’n verduideliking daarvoor gegee het nie. Roux het aangevoer dat Pistorius se gebrek, sy angsversteuring en sy oorbewustheid van misdaad in konteks geneem moet word. “Ek probeer sy gemoedstoestand verduidelik deur te sê miskien sou hy beter gedink het as hy nie ’n gebrek gehad het of aan ’n angsversteuring gely het nie,” het Roux aan die hof gesê. “Dit was nie dat hy net opgestaan en na die badkamer geloop en die skoot afgevuur het nie.” Lees alle vorige berigte oor Oscar Pistorius op Maroela Media.